Sedlo pod Lemešnou

Sedlo pod Lemešnou () je horské sedlo v Javorníkoch. Nachádza sa v hraničnom hrebeni nad osadou Kopanice, ktorá je súčasťou obce Makov.

 Polohopis 
Priesmyk leží na severozápadnom okraji slovenskej časti pohoria, v geomorfologickom podcelku Vysoké Javorníky a v ich časti Javornícka hornatina. Na moravskom území zasahuje do podcelku Ráztocká hornatina a časti Lemešenská hornatina. Je súčasťou hrebeňa, ktorý vedie z Makovského priesmyku cez Lemešnú () na Hričovec (). Severozápadnú časť sedla tvorí úbočie Lemešnej, juhovýchodným smerom stúpajú svahy vrchu Hričovec. Hrebeňom prechádza rozvodie povodí Váhu, resp. Kysuce a Moravy; voda z východných svahov odteká do Kysuce, zo západných častí potokom Lemešná do Vsetínskej Bečvy. Sedlom prechádza cesta z osady Kopanice do lokality Kasárne. 

Sedlo leží na slovensko-českej hranici, pričom zasahuje na územie Žilinského a Zlínskeho kraja. Východná časť patrí do okresu Čadca a katastra obce Makov, západná leží na území obce Velké Karlovice v okrese Vsetín.

 Prístup 
 po  červenej turistickej značke:
 od severu z Makovského priesmyku cez Lemešnú ()
 od juhozápadu z Veľkého Javorníka () cez Butorky a Sedlo pod Hričovcom
 po  žltej turistickej značke:
 od východu z lokality Makov-Kopanice
 od západu z rázc. Podťaté - Světlá (Velké Karlovice)

 Referencie 

 Pozri aj 
 Javorníky
 Vysoké Javorníky
 Javornícka hornatina

 Externé odkazy 
 Poloha na turistickej mape

Kategória:Sedlá v Javorníkoch